สางหนี้บสท.จบใน1ปี
คณะกรรมการชำระบัญชี บสท.มั่นใจเคลียร์หนี้สิน กว่า 6 หมื่นล้านได้ภายใน 1 ปี เล็งขายสินทรัพย์กว่า 1.14 แสนล้านบาทให้ บสส.และ บสก.
21 ส.ค. 2554

คณะกรรมการชำระบัญชี บสท.มั่นใจเคลียร์หนี้สิน กว่า 6 หมื่นล้านได้ภายใน 1 ปี เล็งขายสินทรัพย์กว่า 1.14 แสนล้านบาทให้ บสส.และ บสก. 
นายกฤษฎา จีนะวิจารณะ รองผู้อำนวยการ สำนักงานเศรษฐกิจการคลัง (สศค.) ในฐานะกรรมการและโฆษกคณะกรรมการชำระบัญชีบรรษัทบริหารสินทรัพย์ไทย (บสท.) เปิดเผยว่า คณะกรรมการชำระบัญชี บสท.รับทราบตัวเลขสินทรัพย์และหนี้สินของ บสท.ว่ามีหนี้สินด้านตั๋วสัญญาใช้เงินกว่า 6.6 หมื่นล้านบาท และมีสินทรัพย์ประเภทลูกหนี้ตามสัญญาปรับโครงสร้างหนี้ (เอ็นพีแอล) กว่า 4.6 หมื่นล้านบาท 
ทรัพย์หลักประกันของลูกหนี้ที่อยู่ระหว่างบังคับคดี 2.8 หมื่นล้านบาท ทรัพย์สินรอการขาย (เอ็นพีเอ) 4 หมื่นล้านบาท รวมทั้งมีเงินสดอีก 3.8 หมื่นล้านบาท
ทั้งนี้ บสท.มีเป้าหมายเพื่อลดภาระหนี้สิ้นด้านตั๋วสัญญาใช้เงินทั้งหมดภายใน 1 ปี สำหรับแนวทางการบริหารจัดการสินทรัพย์คือ การขายเอ็นพีแอล และเอ็นพีเอ ให้บริษัท บริหารสินทรัพย์สุขุมวิท (บสส.) และบริษัท บริหารสินทรัพย์กรุงเทพพาณิชย์ (บสก.) โดยเปิดโอกาสให้สถาบันผู้โอนเดิมได้สิทธิในการรับซื้อคืนกองสินทรัพย์ของตนเอง ซึ่งคาดว่าได้ข้อสรุปทั้งหมดภายในเดือน ก.ค.หรือ ส.ค.นี้
นายกฤษฎา กล่าวว่า สำหรับข้อตกลงและเงื่อนไขตามสัญญาปรับโครงสร้างหนี้ ตลอดจนค่าธรรมเนียมและภาษีอากรที่ได้รับยกเว้นตาม พ.ร.ก. บสท. พ.ศ. 2544 ให้ยังคงได้รับยกเว้นต่อไปในระหว่างการชำระบัญชี